Broj: 09-D-633/20-1576 10. novembar 2020. godine

Na osnovu člana 14 Odluke o učešću lokalnog stanovništva u vršenju javnih poslova ("Službeni list Crne Gore - opštinski propisi", broj 31/19), **Sekretarijat za kulturu i sport Glavnog grada, podnosi sljedeći**

**IZVJEŠTAJ**

**O REZULTATIMA PRETHODNOG KONSULTOVANJA GRAĐANA U POSTUPKU DONOŠENJA PROGRAMA RAZVOJA KULTURE GLAVNOG GRADA PODGORICE, ZA PERIOD 2021-2025. GODINE**

Postupak prethodnog konsultovanja radi ispitivanja stavova građana u postupku donošenjaPrograma razvoja kulture Glavnog grada Podgorice, za period 2021-2025. godine sproveden je u skladu sa članom 8 Odluke o učešću lokalnog stanovništva u vršenju javnih poslova ("Službeni list Crne Gore - opštinski propisi", broj 31/19) i to objavljivanjem javvnog poziva na web sajtu Glavnog grada [**www.podgorica.me**](http://www.podgorica.me)**,** u dnevnom listu “Pobjeda” i na facebook stranici Sekretarijata za kulturu i sportdana 22. oktobra 2020. godinekojim se pozivaju građani, pravna lica, mjesne zajednice, organi uprave i službe Glavnog grada, nevladine organizacije, strukovna udruženja i druge zainteresovani subjekti da se uključe u početnu fazu izrade Nacrta **Programa razvoja kulture Glavnog grada Podgorice, za period 2021-2025. godine.**

Zainteresovana javnost je pozvana da dostavi svoje prijedloge, interese i stavove elektronskim putem na e-mail: [pgkultura@t-com.me](mailto:pgkultura@t-com.me), putem pošte na adresu: Sekretarijat za kulturu i sport, Ulica Marka Miljanova broj 4  ili u neposrednoj komunikaciji sa zaposlenima zaduženim za oblast kulture u Sekretarijatu za kulturu i sport svakog radnog dana od 12 do 14h u vremenu trajanja prethodnog konsultovanja

Postupak prethodnog konsultovanja trajao je 14 dana i to od 22. oktobra 2020. godine i zaključen je 04. novembra 2020. godine.

U periodu određenom za konsultovanje zainteresovane javnosti, putem mejla i pošte pristigli su sljedeći prijedlozi:

1. MZ Lješkopolje
2. MZ „Jedinstvo“
3. MZ „Drač“

Ispred Savjeta MZ Lješkopolje, predsjednik Savjeta Radomir Kajo Radunović predlaže da se u pomenutoj mjesnoj zajednici oplemeni određeni prostor na način da se površina ozeleni i postavi adekvatan mobilijar gdje bi se djeca i omladina okupljala, družila, rekreirala i samim tim manje boravila na ulici i bila izložena negativnim iskušenjima. Takođe, sugeriše se da bi bilo poželjno sagraditi dom za omladinu gdje bi se održavale kulturne i zabavne manifestacije povodom svih značajnijih crnogorskih datuma.

U ime MZ „Jedinstvo“ sugestije za Program razvoja kulture uputio je predsjednik Odbora povjerenika MZ „Jedinstvo“ Slobodan Pejanović. Ističući značaj kulture kao jedne od najvažnijih grana u društvu i državi, predočeno je da se kulturna dešavanja organizuju tokom cijele godine, a ne s vremena na vrijeme, ili u zavisnosti od vremenskih uslova. Stav je da kulturu treba gajiti svakodnevno jer ona utiče na cjelokupno stanovništvo koje se uzdiže i stvara sliku jedne države. Predloženo je osnivanje centra za planiranje, pripremanje i organizaciju svih kulturnih dešavanja u Glavnom gradu i cijeloj Crnoj Gori, kao i rad na kvalitetnijoj promociji i dostupnosti kulture u javnim glasilima, na internetu, kako bi svakom bilo vidljivo šta se određenog dana dešava u kulturi. Sugestija je da se organizuju sve vrste umjetničkih dešavanja, uz poseban nagalasak na čuvanje crnogorskog melosa i običaja, na održavanje kulturnih spomenika, filmske, likovne, edukativne, informativne programe... Sve navedeno u cilju obogaćivanja ponuda i programa u oblasti kulture i umjetnosti. Iz MZ „Jedinstvo“ predstavljene su brojne aktivnosti zajednice: organizovanje predstava, prirdebi, druženja, raznih radionica, časova joge, folklornih sekcija za sve kategorije u saradnji sa KUD „Aluminijum“ i osnovnom školom „Vladimir Nazor“. Istaknuto je da MZ njeguje 30-godišnje pobratimstvo sa Udruženjem perojskih Crnogoraca „Peroj 1657“, pa se svake godine organizuju susreti, uz kulturno-umjetnički program. Za sve navedene aktivnosti, iz MZ „Jedinstvo“ traže saradnju i pomoć u budućoj realizaciji.

Iz MZ „Drač“, u čije ime je prijedloge uputio predsjednik povjerenika MZ Ismet Turković, sugerisano je da se organizuje koncert staropodgoričkih pjesama u Banji, „gdje se uvijek pjevalo“, kao i liga fudbala, u kojoj bi učestvovale ekipe formirane po mjesnim zajednicama. Takođe, predloženo je da se u objektu „Banja“ održavaju dani poezije, harmonike, tamburice, folklora...

Nažalost, javni poziv za prethodno konsultovanje u postupku donošenja Programa razvoja kulture Glavnog grada Podgorice, za period 2021-2025. godine nije pobudio veliko interesovanje javnosti, NVO sektora i drugih subjekata iako su svi uredno pozvani da učestvuju i svoje prijedloge, interese i stavove dostave Sekretarijatu.

Takođe, dana 03. jula 2020. godine, Sekretarijat za kulturu i sport je u skladu sa članom 5 Odluke o učešću lokalnog stanovništva u vršenju javnih poslova ("Službeni list Crne Gore - opštinski propisi", broj 31/19), informisao građane o pristupanju izradi i donošenju akta na internet stranici Glavnog grada, tabli za obavještavanje kod organa uprave i u mjesnim zajednicama.

Sekretarijat će sve prispjele prijedloge, interese i stavove razmotriti i uzeti u obzir prilikom sačinjavanja Nacrt programa razvoja kulture Glavnog grada Podgorice, za period 2021-2025. godina, koji će biti upućen na javnu raspravu.

**SEKRETARIJAT ZA KULTURU I SPORT GLAVNOG GRADA**

**Sekretarka**

**Ana Medigović**